  Майя Бывальцева Удмуртиысь вир басьтон станциын 2017-тӥ арын выль ПЦР (полимеразной цепной реакция — ред.) лабораториез усьтӥзы. Со висён шӧдӥськемлэсь азьвыл ик вирысь инфекциез шараяны луонлык сётэ. Азьвыл ВИЧ, В но С вирусъёсты иммуноферментной анализ лэсьтыса шараяллязы. ПЦР амал инфекциосты трослы азьпалгес шедьтыны юрттэ. «Тӥрлык тужгес вылез. Али вирлэн одӥг дозаез но та эскеронъёстэк уг сётӥськы. Кызьы тодмо, вир улон гинэ уг сёты, куд-ог дыръя секыт инфекциосты но пала. Соин ик кышкыттэмлык нырысетӥ интыын. Карантинын возем бере выльысь эскерытэк одӥг доза но уг сётӥськы. Со тужгес умоез эскерон амал. Удмурт Элькунын доноръёслэсь вирзэс уй-нуналскын эскериськомы», — пусйиз элькунысь вир басьтон станцилэн валтӥсь эмчиез Алексей Зараев. Солэн верамезъя, выль тӥрлыкез басьтыны, пуктыны, ужасьёсты дышетыны, материалъёс басьтыны элькун коньдэтысь 12 миллион манетлэсь трос висъязы. Тегъёс: Тазалык Ижкар Удмуртия Тазалыкезутёнъяминистерство доноръёс  